SKRIFTLIG FORESPØRGSEL E-2167/02

af Daniel Varela Suanzes-Carpegna (PPE-DE) til Kommissionen

(18. juli 2002)

Om: Antallet af arbejdsskader om bord på EF-fartøjer

Mener Kommissionen ikke, at den, i betragtning af det fortsat meget høje antal arbejdsskader ombord på EF-fartøjer, bør styrke sin politik om at ajourføre og forbedre ordningerne for fremme af sikkerhed og forebyggelse af arbejdsskader om bord på EF-fartøjer?

Hvilke foranstaltninger har Kommissionen truffet og påtænker den at træffe for at nedbringe antallet af arbejdsskader på EF-fiskerfartøjer?

Svar afgivet på Kommissionens vegne af Anna Diamantopoulou

(3. september 2002)

Kommissionen deler det ærede medlems syn på situationen i fiskerisektoren, som betragtes som en højrisikosektor.

Kommissionen vil i denne sammenhæng gerne understrege, at Unionen siden 1989 på forslag af Kommissionen har vedtaget en omfattende lovgivning, der tager sigte på at forbedre arbejdstagernes sikkerhed og sundhed under arbejdet, herunder også arbejdstagernes sikkerhed om bord på fiskerfartøjer.

Den første af disse retsakter var Rådets rammedirektiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(1), der fulgtes op af Rådets særdirektiver 93/103/EF af 23. november 1993 om minimumsforskrifter for sikkerhed og sundhed under arbejdet om bord på fiskerfartøjer(2), 90/269/EØF af 29. maj 1990 om minimumsforskrifter for sikkerhed og sundhed i forbindelse med manuel håndtering af byrder, som kan medføre risiko for især ryg- og lændeskader hos arbejdstagerne(3), 89/655/EØF af 30. november 1989 om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet(4), som ændret ved Rådets direktiv 95/63/EF af 5. december 1995(5), 89/656/EØF af 30. november 1989 om minimumsforskrifter for sikkerhed og sundhed i forbindelse med arbejdstagernes brug af personlige værnemidler under arbejdet(10), samt 92/29/EØF af 31. marts 1992 om minimumsforskrifter for sikkerhed og sundhed med henblik på at forbedre den lægelige bistand om bord på skibe(6).

Det henhører imidlertid under medlemsstaternes kompetence at sikre en passende kontrol og overvågning af anvendelsen af de nationale bestemmelser til gennemførelse af disse direktiver, således at den politik for forebyggelse, der kræves i direktiverne, bidrager effektivt til en begrænsning af arbejdsulykker og erhvervssygdomme i den maritime sektor.

I spørgsmålet om den forbedring af forebyggelsen af arbejdsulykker, som skal understøtte denne politik, ønsker Kommissionen at henlede det ærede medlems opmærksomhed på den nye fællesskabsstrategi for sundhed og sikkerhed på arbejdspladsen 2002-2006, som Kommissionen netop har vedtaget i sin meddelelse af 11. marts 2002(7). Denne nye strategi, som indebærer en samlet tilgang til velvære på arbejdspladsen, hviler på en styrkelse af forebyggelseskulturen over for risici og en kombination af et bredt spektrum af politiske instrumenter lovgivning, social dialog, forbedringsforanstaltninger og kortlægning af eksempler på bedste praksis, virksomhedernes sociale ansvar, økonomiske incitamenter og på opbygning af partnerskaber mellem alle aktører på arbejdsmiljøområdet.

Som led i denne nye strategi har Kommissionen netop i fiskerisektoren til hensigt at opfordre arbejdsmarkedets parter til at pege på foranstaltninger, der kan forbedre leve-, arbejds- og sikkerhedsforholdene og styrke kvindernes rolle inden for fiskeriet, og som kan bidrage til at fremme beskæftigelsen, navnlig for unge, i regioner, der er afhængige af fiskeri.

Alle de aktioner, der er beskrevet i strategien, tager sigte på at understøtte Kommissionens politik for ajourføring og forbedring af arbejdstagernes sikkerhed og sundhed under arbejdet, og dette gælder i særlig grad for arbejdstagere om bord på Fællesskabets fiskerfartøjer. Hele denne strategi forventes at bidrage væsentligt til en sænkning af antallet af arbejdsulykker i fiskerisektoren.

Endelig, i erkendelse af, at fiskeri er et af de farligste erhverv, med en ulykkesfrekvens på 243 % i forhold til det europæiske gennemsnit(8), som det blev fastslået i ad hoc-modulet om sundhed og sikkerhed under den stikprøveundersøgelse af arbejdsstyrken i Fællesskabet, der blev foretaget i 1999(9), udvikler Det Europæiske Arbejdsmiljøagentur i Bilbao i øjeblikket et informationssystem, som skal forbedre arbejdsmiljøet i denne sektor og give oplysninger om eksempler på god praksis.

(1) EFT L 183 af 29.6.1989.

(2) EFT L 307 af 13.12.1993.

(3) EFT L 156 af 21.6.1990.

(4) EFT L 393 af 30.12.1989.

(5) EFT L 335 af 30.12.1995.

(6) EFT L 113 af 30.4.1992.

(7) KOM(2002) 118 endelig udg.

(8) Jf. Statistics in focus Tema 3 Population and social conditions (nr. 16/2002, s. 6).

(9) Undersøgelse af arbejdsstyrken i Fællesskabet, der blev foretaget af Eurostat til opfølgning af Kommissionens forordning (EF) nr. 1571/98 af 20. juli 1998, EFT C 205 af 22.7.1998.

(10) EFT L 393 af 30.12.1989.